ብሔራዊ ሚቲዎሮሎጂ በ13 ሚሊዮን ብር የዘመናዊ መሣሪያዎች ተከላ እያካሄደ ነው
በቦሌ ዓለም አቀፍ ኤርፖርት አውቶማቲክ የአየር ጠባይ መመዝገቢያ መሣሪያዎች ተከላ በ13 ሚሊዮን ብር እያካሄደ መሆኑን ብሔራዊ ሚቲዎሮሎጂ አስታወቀ፡፡በዓለም አቀፍ ደረጃ በየዓመቱ መጋቢት 14 ቀን የሚከበረውን የሚቲዎሮሎጂ ቀን ምክንያት በማድረግ ባለፈው ሰኞ በአዳማ ከተማ በተካሄደ መርሐ ግብር ላይ ነው፣ የብሔራዊ ሚቲዎሮሎጂ ዋና ዳይሬክተር አቶ ፈጠነ ተሾመ ይህን የገለጹት፡፡በአፍሪካ ቀዳሚ የሆነውን የኢትዮጵያ አየር መንገድን የበለጠ ውጤታማ ለማድረግ፣ ከበረራ ጋር ተያያዥነት ያላቸው መሥሪያ ቤቶች በተሻለ ፍጥነት ማደግ እንደሚገባቸው ለሪፖርተር የገለጹት ዋና ዳይሬክተሩ፣ የሚቲዎሮሎጂ ኤጀንሲም የበኩሉን አስተዋጽኦ በማድረግ ላይ መሆኑን አመልክተዋል፡፡ ከዚህ በፊት በጥቃቅንና አነስተኛ መሣሪያዎች ይካሄድ የነበረውን የአየር ጠባይ ምዝገባን በዘመናዊ አውቶማቲክ መሣሪያዎች መቀየር በማስፈለጉ፣ ይህን ተግባራዊ በማድረግ ላይ መሆኑን የገለጹት ዋና ዳይሬክተሩ፣ ይህም የአየር መንገዱን ውጤታማነት የተሻለና አስተማማኝ የማድረግ አቅም እንደሚፈጥር አክለዋል፡፡ቀደም ሲል በሲቪል አቪዬሽን ሥር ተቋቁሞ የነበረው የብሔራዊ ሚቲዎሮሎጂ ኤጀንሲ በ1973 ዓ.ም. ራሱን ችሎ ከተቋቋመ ወዲህ፣ በመላ አገሪቱ በከፈታቸው 1,200 የአየር ጠባይ መመዝገቢያ ጣቢያዎቹ የአገሪቱን የአየር ጠባይ በማጥናት፣ በመመዝገብ፣ በመተንተንና በመተንበይ ላይ የሚገኝ መሆኑን የጠቆሙት ዋና ዳይሬክተሩ ከሞላ ጎደል አስተማማኝ የሚባል ደረጃ ላይ መድረሱንም አመልክተዋል፡፡ ሆኖም በሕዝቡ ዘንድ ያለበትን የተቀባይነት ችግር ለመቅረፍ የበለጠ መሥራትና አገልግሎቱን በተገቢው መንገድ ማስተዋወቅ እንደሚገባው ይገልጻሉ፡፡ በተለይ በቅድመ ማስጠንቀቂያ የአየር ጠባይ ትንበያ ወቅት አርሶ አደሮችም ሆኑ የከተማ ነዋሪዎች ተገቢውን ጥንቃቄ ላለማድረጋቸው አንደኛው ምክንያት መሆኑ የሚገለጸው የተዓማኒነት ጥያቄን መመለስ መቻል እንዳለበት ዋና ዳይሬክተሩ ያስገነዝባሉ፡፡ ‹‹እኛ ከዓለም አቀፍ የሚቲዎሮሎጂ ድርጅት ጋር ተቀራራቢነት ያለው ትንበያ ነው የምንሰጠው፤›› ሲሉ የኤጀንሲውን አቅም የሚገልጹት አቶ ፈጠነ፣ አንዳንዴ እንዲያውም ከዓለም አቀፍ ትንበያ ይልቅ የብሔራዊ ትንበያ ትክክል ሆኖ እንደሚገኝም ያስረዳሉ፡፡ባለፈው ክረምት በምሥራቅ አፍሪካ ድርቅ ሊከሰት እንደሚችል በዓለም አቀፍ የትንበያ ማዕከላት መነገሩን ያስታወሱት ዋና ዳይሬክተሩ፣ የብሔራዊ ኤጀንሲው ትንበያ ግን ከዚህ የተለየ እንደነበርና የተከሰተው ሁኔታም ብሔራዊ ኤጀንሲው በተነበየው መሠረት እንደነበር አስታውሰዋል፡፡ ለዚህ ዋነኛ ምክንያቱ የረድኤት ድርጅቶች ሁኔታው በተቃራኒ እንዲታወጅ በመፈለጋቸው እንደነበርም አስረድተዋል፡፡ከአገሪቱ ሕዝብ 85 በመቶ የሚሆነውን አርሶ አደር መድረስ እንደቻለ የተነገረው የብሔራዊ ሚቲዎሮሎጂ ኤጀንሲ፣ አቅሙን ይበልጥ ለማጎልበትና ተገቢውን መረጃ በተገቢው ጊዜ ለመስጠት እየሠራ መሆኑንም ዋና ዳይሬክተሩ ገልጸዋል፡፡ የሚቲዎሮሎጂ ቀን በአገር አቀፍ ደረጃ ለ34ኛ ጊዜ ሲከበር፣ በዓለም አቀፍ ደረጃ ለ64ኛ ጊዜ ‹‹የአየር ጠባይ ግንባዜና ትግበራ›› በሚል መሪ ቃል ተከብሯል፡፡